آمریکا، اینگیلتره و فرانسا سوریه‌یه قارشی اورتاق هاوا عملیاتی باشلاتدی.
آمریکا پرزیدنتی دونالد ترامپ،
"قیسا بیر مدت اول آمریکا گوج‌لرینه، سوریه دیکتاتورو بشار اسدین شیمیایی سلاح ظرفیتی ایله باغلی یئرلره قارشی کسین سالدیری ائتمه‌لری اوچون گؤستریش وئردیم. اینگیلتئره و فرانسا ایله بیرلیک‌ده اورتاقلاشا بیر عملیات حاضردا باشلامیش دوروم‌دا. ایکی اؤلکه‌یه ده تشکر ائدیریک" دئدی.
اسدین بیر ایل اول ده اؤز خالقینا قارشی شیمیایی سلاح سالدیریسی حیاتا گئچیردیگینی دئین ترامپ، بو سالدیرینین آردین‌دان آمریکانین سوریه رژیمینین هاوا گوجونون یوزده ۲۰سینی یوخ ائتدیگینی خاطیرلاتدی.
باشقان دونالد ترامپ، آیریجا، اسد رژیمینی دستکله‌یه‌ن روسیا و ایرانا دا مئساژ گؤندره‌رک،
"بوگون سوچلو اسد رژیمینه ان چوخ تجهیزات و مالی دستک وئره‌ن ایکی یؤنتیمه ده بیر مئساژیم وار: ایران و روسیایا. نه چئشید بیر میللت، گوناه‌سیز قادین، اوشاق و کیشیلری کوتلوی اولاراق قتله یئتیره‌ن بیر سوچلو ایله باغلانتی‌لی اولماق ایستر کی؟ توپلوملار، دوستلوقلارینی داوام ائتدیردیکلری اؤلکه‌لرله دگرلندیریلیر. هئچ بیر دؤولت وحشی دیکتاتورلاری دستکله‌یه‌رک اوزون مدت داوام ائده‌بیلمز".
هاوا عملیاتینین، روسیانین سوریه‌نی شیمیایی سلاح ایستیفاده‌سی قونوسوندا انگلله‌یه‌مه‌مه‌سینین بیرباشا نتیجه‌سی اولدوغونو دئین دونالد ترامپ،
روسیایا دا سسله‌نرک، موسکوانین "قاران‌لیق یولو مو سئچه‌جگینه یوخسا مدنی میلتلر آراسینا می قاتیلاجاغینا قرار وئرمه‌سی" لازیم اولدوغونو ایر‌لی سوردو.
آمریکا ساوونما باخانی جیمز متیس، سالدیرینین بیر دفعه‌لیک اولدوغونو دئدی.
متیس،
"بو ایل گئچن ایلکی سالدیریا نیسبتا ایکی قات داها چوخ سلاح ایستیفاده ائتدیک. هدفلر داها دقتله سئچیلدی. آغیر بیر سالدیری اولدوغونو دئیه‌بیلرم" دئدی.
آمریکا باش قرارگاه باشقانی ژنرال جوزف دوانفورد ایسه روسیایا اولجه‌دن معلومات وئریلمه‌دیگینی قید ائتدی.
فرانسا پرزیدنتی امانوئل مکرون، عملیاتا دایر ایلک آچیقلاماسین‌دا،
"سوریه‌ده شیمیایی سلاح ایستیفاده‌سینین نورماللاشماسینا مسامحه ائدیلمز" دئدی.
مکرون، عملیاتین، رژیمین شیمیایی تاسیسلرینه یؤنه‌لیک اولدوغونو بیلدیردی.
اینگیلتره باش باخانی ترزا می ایسه سوریه‌یه قارشی گوج ایشلتمک‌دن باشقا آلتئرناتیو اولمادیغینی بیلدیردی،
"بو آخشام اینگیلیس سلاح‌لی گوج‌لرینه، بیر بیری ایله باغلی و هدف‌لی ضربه‌لرله سوریه رژیمینین شیمیایی سلاح گوجونو آزالتماسی و بونو قوللانماقدان چکیندیرمه‌سی اوچون صلاحیت وئردیم" دئدی.
دمشقین دوما بؤلگه‌سین‌ده اؤتن هفته ائدیلن شیمیایی سالدیری‌دا ۷۸ نفر جان وئرمیش، حادثه‌دن اسد رژیمینی مسئول توتان، باش‌دا آمریکا اولماقلا باتیلی‌لی گوجلر، بونون جاواب‌سیز قالمایاجاغینی بیلدیرمیشدی.
